MEDDELELSE FRA KOMMISSIONEN TIL RÅDET OG EUROPA-PARLAMENTET

om formel anerkendelse af, at en række EU-retsakter på miljøområdet, som blev vedtaget i henhold til Rådets direktiv 91/692/EØF, er blevet forældede

1.Indledning

Meddelelsen vedrører ophævelsen af Rådets direktiv 91/692/EØF af 23. december 1991 om standardisering og rationalisering af rapporterne om gennemførelse af række miljødirektiver ("direktiv 91/692/EØF"). Der henvises til forældede kommissionsretsakter, der er knyttet til direktiv 91/692/EØF, som påvirker adskillige områder af EU's miljøpolitik, nemlig affald, klimaindsats og drivhusgasudledninger, kontrol med risikoen for større ulykker og vand.

Ophævelsen af direktiv 91/692/EØF var en af de første foranstaltninger, der blev bebudet i forbindelse med kvalitetskontrollen af reglerne vedrørende overvågning og rapportering på miljøområdet.

Der gives et resumé af resultaterne af den retlige analyse vedrørende rapportering i henhold til direktiv 91/692/EØF i begrundelsen til det tilknyttede forslag til Europa-Parlamentets og Rådets afgørelse om fjernelse af kravene til standardiseret rapportering og efterfølgende ændring af en række EU-retsakter. Der gives desuden en mere detaljeret analyse i en ledsagende undersøgelse, som blev offentliggjort særskilt som et baggrundsdokument .

2.Forslag til foranstaltninger med henblik på at ophæve direktiv 91/692/EØF

Med denne meddelelse anerkendes det formelt, at 11 gennemførelsesafgørelser i henhold til direktiv 91/692/EØF, som stadig er i kraft, er forældede. Meddelelsen supplerer forslaget til afgørelse, der er nævnt i afsnit 1 ovenfor, samt to forslag til Kommissionens afgørelser om ophævelse af to gennemførelsesretsakter, som ikke længere har retsvirkning, men som Kommissionen af proceduremæssige årsager senere vil ophæve ved brug af udvalgsproceduren.

Bilag I indeholder en liste over Kommissionens relevante gennemførelsesafgørelser, og der redegøres for begrundelsen for, hvorfor hver enkelt retsakt er forældet. Alle har de ikke længere nogen retsvirkninger og er blevet forældede, fordi de dækkede et bestemt tidsrum, er udløbet eller deres retsgrundlag ikke længere er i kraft. De er fundet ved brug af objektive kriterier, der garanterer, at de ikke længere har retsvirkning, og at alle de forpligtelser, der er knyttet til dem, er opfyldt.

3.Afgørelser, der stadig finder anvendelse

Trods forslag om at ophæve direktiv 91/692/EØF er flere gennemførelsesafgørelser, der blev vedtaget i forbindelse med dette direktiv, fortsat i kraft.

Afgørelserne om indførelse af spørgeskemaer i tilknytning til direktiv 2003/87/EF om en ordning for handel med kvoter for drivhusgasemissioner i Fællesskabet og om ændring af Rådets direktiv 96/61/EF vil fortsat finde anvendelse og være relevante. De årsrapporter, som medlemsstaterne i henhold til artikel 21, stk. 1, i direktiv 2003/87/EF, skal forelægge, er baseret på disse spørgeskemaer og indeholder væsentlige oplysninger om anvendelsen af dette direktiv og tjener som grundlag for udarbejdelsen af en samlet EU-rapport. Det drejer sig om følgende afgørelser:

Kommissionens gennemførelsesafgørelse 2014/166/EU af 21. marts 2014 om ændring af beslutning 2005/381/EF om indførelse af et spørgeskema til rapportering om anvendelsen af Europa-Parlamentets og Rådets direktiv 2003/87/EF (meddelt under dokument C(2014) 1726)

Kommissionens beslutning 2005/381/EF af 4. maj 2005 om indførelse af et spørgeskema til rapportering om anvendelsen af Europa-Parlamentets og Rådets direktiv 2003/87/EF om en ordning for handel med kvoter for drivhusgasemissioner i Fællesskabet og om ændring af Rådets direktiv 96/61/EF (meddelt under dokument C(2005) 1359)

Kommissionens beslutning 2006/803/EF af 23. november 2006 om ændring af Kommissionens beslutning 2005/381/EF om indførelse af et spørgeskema til rapportering om anvendelsen af Europa-Parlamentets og Rådets direktiv 2003/87/EF om en ordning for handel med kvoter for drivhusgasemissioner i Fællesskabet og om ændring af Rådets direktiv 96/61/EF (meddelt under dokument C(2006) 5546) .

Følgende afgørelser på affaldsområdet vil fortsat være i kraft, da der er tale om de eneste retsforskrifter om overvågning af gennemførelsen af de respektive direktiver:

Kommissionens gennemførelsesafgørelse af 18. april 2012 om fastlæggelse af et spørgeskema til medlemsstaternes rapporter om gennemførelsen af Europa-Parlamentets og Rådets direktiv 2008/98/EF om affald